Imtella' Awwissu 10, 2021 - Aġġornata 10 Ta' Awwissu, 2021 5:10pm Rapport: Maria Muscat Tfal u żgħażagħ bi ħtiġijiet edukattivi varji se jkollhom pixxina speċjalizzata fl-iskola primarja f'Ta' Sannat, Għawdex, bil-għan li sservi ta' terapija li tista' tagħmel differenza kbira, b'mod partikolari fejn tidħol l-imġiba, waqt li sservi ta' motivazzjoni biex jitgħallmu. Il-Ministru għall-Edukazzjoni Justyne Caruana qalet li l-pixxina se tinbidel f'ċentru ta' eċċellenza Ewropew ta' taħriġ bil-ħsieb li tattira wkoll studenti barranin bħala parti mill-Erasmus+. Il-pixxina se tinfetaħ wara l-ħin tal-iskola biex taqdi lill-komunità. Fl-iskola primarja f'Ta' Sannat Għawdex se tinbena pixxina speċjalizzata li se sservi l-ħtiġijiet varji ta' studenti tfal u żgħażagħ. Il-pixxina se jkollha sistema ta' 'sensory-hydrotherpy' biex tintuża wkoll għat-taħriġ tal-istudenti b'forom varji ta' diżabilita'. Hija se jkollha ilma b'temperatura adattata, dwal u ħsejjes kontrollati kif ukoll karatteristiċi sensorji għall-persuni bl-awtiżmu. Biswit il-pixxina se jkun hemm ukoll kamra għall-Ewwel Għajnuna, faċilitajiet sanitarji u 'changing rooms'. Il-Ministru tal-Edukazzjoni Justyne Caruana spjegat li l-pixxina b'investiment ta' €8 miljun se tkun parti mill-iskola primarja f'Ta' Sannat li se tkun ċentru ta' eċċellenza li jservi ta' taħriġ għall-edukaturi u professjonisti oħra. Hija qalet li l-iskola f'Ta' Sannat diġà għandha kuntatti tajbin ma' diversi skejjel fl-Ewropa, saħansitra mal-Finlandja, u għalhekk huwa mistenni li permezz tal-Erasmus + l-iskola ssir ċentru ta' taħriġ fuq livell Ewropew bi skambjar ta' studenti. "Qed nindirizzaw il-bżonnijiet ta' tfal b'diżabilitajiet differenti, speċjalment l-awtiżmu, għax nafu li l-'hydrotherapy' hija utli ħafna meta jkollna kundizzjonijiet li jolqtu lil dawn it-tfal u lilll-familji tagħhom". Il-Ministru Caruana spjegat li l-Gvern, meta jitkellem fuq l-inklużjoni, juri bil-fatti li qed iwettaq proġetti li jagħmlu d-differenza fil-ħajjiet tal-individwi u f'dan il-każ tal-istudenti u l-ħtiġijiet varji tagħhom. Il-pixxina, li qed issir mill-Fondazzjoni għall-Iskejjel t'Għada, se tkun aċċessibbli wkoll wara l-ħinijiet tal-iskola u għalhekk se jkollha aċċess separat mill-binja tal-iskola. B'hekk il-pixxina se tkun aċċessibbli għall-komunità fosthom għal persuni li għandhom sfidi ta' mobbiltà. Preżenti għat-tnedija tal-proġett kien hemm, fost oħrajn, il-Kap Eżekuttiv tal-FTS Neville Young u l-Kap tal-Iskola Pauline Grech.